**ΙΣΤΟΡΙΑ ΤΟΥ ΑΡΧΑΙΟΥ ΚΟΣΜΟΥ Α΄ ΛΥΚΕΙΟΥ**

**Μυκηναϊκός πολιτισμός**

**Ταυτότητα** (*1η και 2η παράγραφος*): ο πρώτος ελληνικός πολιτισμός που εμφανίστηκε στον ελλαδικό χώρο την ύστερη Χαλκοκρατία 1600-1100 π.Χ. (τα φύλα που δημιούργησαν αυτόν τον πολιτισμό ονομάζονταν στην αρχαιότητα Αχαιοί, Δαναοί, Ίωνες, Αργείοι κτλ.). Οι Μυκηναίοι που θεωρούνται *Πρωτοέλληνες* δέχτηκαν επιδράσεις από τους άλλους αιγαιακούς πολιτισμούς και ιδιαίτερα το μινωικό.

**Χώρος** (*2η παράγραφος*): α) η ηπειρωτική Ελλάδα. Τα σπουδαιότερα κέντρα (συνήθως με οχυρωμένα ανάκτορα) ήταν: οι Μυκήνες, το Άργος, η Τίρυνθα, η Πύλος, ο Ορχομενός, η Θήβα, ο Γλας, η Αθήνα, η Ελευσίνα, ο Μαραθώνας, η Ιωλκός.

β) εξάπλωση την περίοδο ακμής (15ος-13ος αι. π.Χ.): στα νησιά του Αιγαίου, την Κρήτη (υποταγή των Κρητών και επιβολή της μυκηναϊκής θαλασσοκρατίας), δημιουργία αποικιών στην Κύπρο και τις ακτές της Μ. Ασίας.

**Πηγές** (*3η παράγραφος*):

* Αρχαιολογικά ευρήματα (ανάκτορα, τάφοι, αγγεία, κτλ)-πρώτες ανασκαφές από τον Ερίκο Σλήμαν
* Ομηρικά έπη
* Γραμμική Β γραφή σε πινακίδες με λογιστικό περιεχόμενο (συλλαβική γραφή): η αποκρυπτογράφησή της από τους Chadwick και Ventris επικύρωσε την ελληνικότητα του μυκηναϊκού πολιτισμού.

**Οικονομική, κοινωνική και πολιτική οργάνωση**:

*Οικονομία*: Πριν τους Μυκηναίους υπήρχε κλειστή, αγροτική οικονομία. Στα μυκηναϊκά χρόνια αναπτύσσονται βέβαια η γεωργία και η κτηνοτροφία αλλά η **οικονομία βασίζεται κυρίως στο εμπόριο**. Επίκεντρο και απόδειξη των ανεπτυγμένων οικονομικών δραστηριοτήτων είναι τα ανάκτορα (*1η παράγραφος*).

*Οι ασχολίες των υπηκόων και οι κοινωνικές τάξεις*: Στην κορυφή της κοινωνικής πυραμίδας ο άναξ, ο κύριος του ανακτόρου που συγκέντρωνε όλες τις εξουσίες (στρατιωτική, δικαστική, θρησκευτική). Σημαντική θέση στη μυκηναϊκή κοινωνία είχαν οι ιερείς και οι επαγγελματίες στρατιώτες. Το λαό αποτελούσαν οι γεωργοί, οι κτηνοτρόφοι, οι ειδικευμένοι τεχνίτες, οι έμποροι και οι ναυτικοί και στη βάση της κοινωνικής πυραμίδας βρίσκονταν οι δούλοι (*2η παράγραφος*).

*Πολιτική οργάνωση*: Ο μυκηναϊκός κόσμος, παρά τα κοινά χαρακτηριστικά σ’ όλο το χώρο εξάπλωσής του δεν αποτέλεσε ενιαίο κράτος. Πιθανόν να ήταν χωρισμένος σε μικρά και μεγάλα ομοσπονδιακά κράτη (*3η παράγραφος*).

Ανώτατος άρχοντας κάθε μυκηναϊκού κράτους ήταν ο *άναξ* με όλες τις εξουσίες, υποτελείς σε αυτόν οι περιφερειακοί διοικητές που ονομάζονταν *λααγέτες*, οι ευγενείς αναφέρονται ως *επέτες* (= ακόλουθοι) και τα σημαντικά πρόσωπα της περιφερειακής διοίκησης ως *τελεστές*. Ο όρος *βασιλεύς* χρησιμοποιούνταν για τον αρχηγό μιας οποιασδήποτε ομάδας, π.χ. τεχνιτών. (*4η παράγραφος*)

**Εξάπλωση-Ακμή** (*1η-4η παράγραφος*): Υποταγή και εκτοπισμός των Μινωιτών από το Αιγαίο, αποικίες στην Κύπρο, εμπορικές επαφές με τη δυτική Μεσόγειο (Σικελία, Ισπανία), τον Εύξεινο Πόντο (τρωική εκστρατεία με πανελλήνιο χαρακτήρα) και τους Χετταίους.

**Παρακμή** από το 12ο αι. π.Χ. (*1η-2η παράγραφος*): οι λαοί της θάλασσας επιτίθενται σε περιοχές με τις οποίες οι Μυκηναίοι είχαν εμπορικές επαφές, δηλαδή το χεττιτικό κράτος, την Κύπρο και την Αίγυπτο → οικονομική εξασθένηση των ανακτόρων → βαθμιαία διάλυση

**Πολιτισμός**: ο μυκηναϊκός κόσμος, αν και διασπασμένος παρουσιάζει ενοποιητικά στοιχεία που επιβεβαιώνουν την πολιτιστική του συνοχή. Τα σπουδαιότερα είναι:

* Κοινή γλώσσα (πρώιμη μορφή της Ελληνικής)
* Κοινές θρησκευτικές δοξασίες (παρουσιάζονται οι πρώτες λατρείες και τα ονόματα των θεοτήτων που αργότερα συνέθεσαν το ολυμπιακό πάνθεον)
* Ομοιομορφία σε όλες τις πτυχές του υλικού βίου: πολεμικός εξοπλισμός, ενδυμασία, καλλωπισμός

*Τέχνη*: η μυκηναϊκή τέχνη, που υπηρετεί κυρίως τις ανάγκες των ανακτόρων, έχει επηρεαστεί από τη μινωική αλλά έχει και δικά της χαρακτηριστικά.

* Αρχιτεκτονική: οχυρωμένα ανάκτορα με πυρήνα το Μέγαρο (αυλή, προθάλαμος, κυρίως μέγαρο), θολωτοί τάφοι (βλ. Θησαυρός του Ατρέως)
* Ζωγραφική: τοιχογραφίες (απεικόνιση πολεμικών και κυνηγετικών σκηνών)
* Αγγειοπλαστική
* Μεταλλοτεχνία

Ερωτήσεις

1. Προσδιορίστε χρονικά και τοπικά την ανάπτυξη του μυκηναϊκού πολιτισμού.

2. Ποια στοιχεία τεκμηριώνουν την ελληνικότητα του μυκηναϊκού πολιτισμού;

3. Ποια ήταν η βάση της οικονομίας στα μυκηναϊκά κέντρα και ποια ήταν τα επαγγέλματα των Μυκηναίων;

4. Ποια στοιχεία τεκμηριώνουν την οικονομική ανάπτυξη των Μυκηναίων;

5. Πώς ήταν οργανωμένες πολιτικά οι περιοχές όπου ζούσαν οι Μυκηναίοι;

6. Ποια ήταν η πολιτική οργάνωση κάθε μυκηναϊκού κράτους;

## 7. Τι γνωρίζετε για την εξάπλωση των Μυκηναίων;

8. Πότε και για ποιους λόγους παρήκμασαν τα μυκηναϊκά κέντρα;

9. Ποια χαρακτηριστικά αποδεικνύουν τον κοινό πολιτισμό που ενώνει τις περιοχές του μυκηναϊκού κόσμου;

10. Ποιες τέχνες ανέπτυξαν οι Μυκηναίοι; Αναφέρατε παραδείγματα έργων για κάθε τέχνη.

11. Να περιγράψετε τα βασικά θέματα της μυκηναϊκής τέχνης και τη σχέση της με τη μινωική τέχνη

12. Να δώσετε το περιεχόμενο των παρακάτω όρων: *μυκηναϊκός πολιτισμός, Γραμμική Β΄ γραφή, άναξ, λααγέτας, επέτες, τελεστές, βασιλεύς, μέγαρο, θολωτοί τάφοι, θησαυρός του Ατρέως.*

13. Να επιλέξετε τη σωστή απάντηση:

(i)Η πιο πρώιμη μορφή γραφής της ελληνικής γλώσσας είναι: α. η γραμμική Β΄ γραφή β. η ελληνική αλφαβητική γραφή γ. η ιερογλυφική γραφή δ. το φοινικικό αλφάβητο

(ii) Ο Μυκηναίοι συνέβαλαν στον εξελληνισμό της: α. Κύπρου β. Τροίας γ. Αιγύπτου δ. Παλαιστίνης

(iii) Οι τοιχογραφίες στα μυκηναϊκά ανάκτορα και οι αγγειογραφικές παραστάσεις απεικονίζουν σκηνές εμπνευσμένες κυρίως από: α. τη φύση β. την καθημερινή ζωή στα ανάκτορα γ. τον πόλεμο και το κυνήγι δ. τις θρησκευτικές αντιλήψεις της εποχής

(iv) Ο «θησαυρός του Ατρέως»: α. θεωρείται το σπουδαιότερο δείγμα θολωτού τάφου στις Μυκήνες β. φυλασσόταν στο ανάκτορο των Μυκηνών γ. αφιερώθηκε από τους Αθηναίους στο πανελλήνιο ιερό των Δελφών δ. ταυτίζεται με το «μέγαρο», στο οποίο κατοικούσε ο μυκηναίος άνακτας

14. Να χαρακτηρίσετε τις παρακάτω προτάσεις με την ένδειξη ΣΩΣΤΟ ή ΛΑΘΟΣ.

(i) Ο μυκηναϊκός πολιτισμός διαμορφώθηκε κατά την πρώιμη εποχή του χαλκού (3000 – 2000 π.Χ.)

(ii)Τις πρώτες πληροφορίες για τον μυκηναϊκό κόσμο αντλούμε από τα ομηρικά έπη.

(iii) Οι πρώτες ανασκαφές στις Μυκήνες έγιναν τον 20ο αιώνα από τον Eρίκο Σλήμαν.

(iv) Οι πρώτες ανασκαφές στην Πύλο έγιναν το 1876 από τον Ερίκο Σλήμαν.

(v) Η γραμμική Β΄γραφή μάς έχει δώσει συνεχή κείμενα με λογοτεχνικό περιεχόμενο.

(vi) Ανώτατος άρχοντας στα μυκηναϊκά βασίλεια ήταν ο βασιλεύς.

(vii) Στον μυκηναϊκό κόσμο δεν υπάρχει καμία ένδειξη που να υπονοεί την ύπαρξη θεοκρατικής οργάνωσης και ισχυρού ιερατείου.

(viii) Στους Μυκηναίους ο τίτλος «βασιλεύς» ήταν πιο τιμητικός σε σχέση με τον άνακτα.

(ix) Ο Ερίκος Σλήμαν αποκρυπτογράφησε τη γραμμική Β΄ γραφή.

(x)Τα μυκηναϊκά κέντρα κτίζονταν συνήθως σε θέσεις που διευκόλυναν την εποπτεία μεγάλης σε έκταση περιοχής.

(xi) Οι Μυκηναίοι διαδέχτηκαν τους Κρήτες ως θαλασσοκράτορες στο Αιγαίο.

(xii) Επίκεντρο των οικονομικών δραστηριοτήτων στα μυκηναϊκά κράτη ήταν το μέγαρο.

(xiii) Η κύρια πηγή πλούτου του μυκηναϊκού κόσμου ήταν η γεωργία.

(xiv) Οι Έλληνες είχαν συνειδητοποιήσει ήδη από την αρχαιότητα τον πανελλήνιο χαρακτήρα της τρωικής εκστρατείας.

(xv) Οι μυκηναϊκές τοιχογραφίες είχαν δεχτεί στην αρχή τη μινωική επίδραση.

15. Πηγή 3 βιβλίου (χωρίς την τελευταία παράγραφο): Οι πινακίδες της Γραμμικής Β΄

Βασιζόμενοι/-ες στις γνώσεις σας αναφορικά με τον μυκηναϊκό πολιτισμό και αξιοποιώντας πληροφορίες από το κείμενο που σας δίνεται, να απαντήσετε στα εξής:

**α.** Σε ποιους τομείς του μυκηναϊκού πολιτισμού περιορίζονται οι πληροφορίες που δίνουν τα κείμενα που βρέθηκαν στα μυκηναϊκά ανάκτορα, χαραγμένα σε πήλινες πινακίδες σε γραμμική Β΄ γραφή, και πού οφείλεται ο περιορισμός αυτός;

**β.** Ποια είναι η ιστορική αξία των πινακίδων αυτών;